## Rješenje kojim se utvrđuje da je Izdavatelj - društvo INA - Industrija nafte d.d., Zagreb, izvršio nadzorne mjere naložene Rješenjem Hrvatske Agencije za nadzor financijskih usluga; utvrđuje se prestanak uvjeta zbog kojih je Rješenjem izrečena mjera nastavka privremene obustave trgovanja dionicom društva INA - industrija nafte d.d. Zagreb, burzovne oznake INA-R-A

### NN 154/2011 (29.12.2011.), Rješenje kojim se utvrđuje da je Izdavatelj - društvo INA - Industrija nafte d.d., Zagreb, izvršio nadzorne mjere naložene Rješenjem Hrvatske Agencije za nadzor financijskih usluga; utvrđuje se prestanak uvjeta zbog kojih je Rješenjem izrečena mjera nastavka privremene obustave trgovanja dionicom društva INA - industrija nafte d.d. Zagreb, burzovne oznake INA-R-A

HRVATSKA AGENCIJA ZA NADZOR FINANCIJSKIH USLUGA

3220

Na temelju odredbi članka 15. stavak 1. točka 3. i članka 8. stavak 1. i 4. Zakona o Hrvatskoj agenciji za nadzor financijskih usluga (»Narodne novine« br. 140/05), te članka 480. Zakona o tržištu kapitala (»Narodne novine« 88/08, 146/08 i 74/09, dalje u tekstu: ZTK), u postupku izvanrednog neposrednog nadzora nad izdavateljem – društvom INA – Industrija nafte d.d., Zagreb, Avenija V. Holjevca 10, Hrvatska agencija za nadzor financijskih usluga na sjednici Uprave održanoj 15. prosinca 2011. godine donijela je

RJEŠENJE

1. Utvrđuje se da je Izdavatelj – društvo INA – Industrija nafte d.d., Zagreb, izvršio nadzorne mjere naložene Rješenjem Hrvatske Agencije za nadzor financijskih usluga klasa: UP/I-041-02/11-01/3, urbroj: 326-321-11-24 od 29. srpnja 2011. godine.

2. Utvrđuje se prestanak uvjeta zbog kojih je Rješenjem klasa: UP/I-041-02/11-01/3 urbroj: 326-321-11-25 od 29. srpnja 2011. izrečena mjera nastavka privremene obustave trgovanja dionicom društva INA – Industrija nafte d.d. Zagreb, Avenija V. Holjevca 10, burzovne oznake INA-R-A.

3. Nalaže se Zagrebačkoj burzi d.d. Zagreb, Ivana Lučića 2a, da ukine privremenu obustavu i na uređenom tržištu omogući nastavak trgovanja dionicom društva INA – Industrija nafte d.d. Zagreb, Avenija V. Holjevca 10, burzovne oznake INA-R-A, s početkom radnog dana 19. prosinca 2011. godine.

4. Nalaže se Zagrebačkoj burzi d.d. da objavi ovo rješenje na svojoj internetskoj stranici.

5. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje u tekstu: Agencija) provela je postupak izvanrednog neposrednog nadzora nad izdavateljem INA – Industrija nafte d.d., Zagreb, Avenija V. Holjevca 10 (dalje u tekstu: Izdavatelj ili INA d.d.), na temelju Dopune Obavijesti o izvanrednom neposrednom nadzoru klasa: UP/I-041-02/11-01/3, urbroj: 326-321-11-26 od 15. rujna 2011. godine.

Ad.1.)

Predmet izvanrednog neposrednog nadzora nad Izdavateljem je izvršavanje svih obveza, odnosno postupanje po rješenju Agencije klasa: UP/I-041-02/11-01/3, urbroj: 326-321-11-24 od 29. srpnja 2011. godine (dalje u tekstu: Rješenje Agencije), kojim je Izdavatelju naloženo izvršenje nadzornih mjera sukladno odredbama ZTK, a koje izrečene mjere za cilj imaju usklađivanje postupaka, sustava i kontrola koje će osigurati postupanje Izdavatelja sukladno relevantnim propisima, što je od značajnog interesa za cjelokupnu investicijsku javnost i tržište kapitala u cjelini.

U postupku nadzora je, na temelju dokaza koje je 16. studenog 2011. godine Izdavatelj dostavio Agenciji, utvrđeno da je Izdavatelj postupio u skladu s točkama I.1. do I.3. Rješenja Agencije, što je konstatirano Zapisnikom klasa: UP/I-041-02/11-01/3, urbroj: 383-321-11-38 od 1. prosinca 2011. godine, koji je Izdavatelju uredno dostavljen 2. prosinca 2011. godine.

Na temelju navedenog, konstatirano je kao u točki 1. izreke ovog Rješenja.

Ad.2.)

Rješenjem klasa: UP/I-041-02/11-01/3, urbroj: 326-321-11-24 od 29. srpnja 2011. godine Agencija je naložila Zagrebačkoj burzi d.d., Zagreb, Ivana Lučića 2a, kao tržišnom operateru da nastavi privremenu obustavu trgovanja dionicama Izdavatelja, naloženu Rješenjem Hrvatske agencije za nadzor financijskih usluga klasa: UP/I-451-04/11-27/8 urbroj: 326-321-11-2 od 23. svibnja 2011. godine, dok Agencija ne utvrdi da je Izdavatelj iz točke I. izreke ovog Rješenja postupio po Rješenju Agencije klasa: UP/I-041-02/11-01/3, urbroj: 326-321-11-24 od 29. srpnja 2011. godine.

Navedena mjera je izrečena s obzirom na to da je u postupku neposrednog izvanrednog nadzora utvrđeno da INA kao izdavatelj uvršten na službeno tržište Burze, od kojega se očekuje i zahtjeva najviša razina transparentnosti, nema odgovarajuće interne procedure koje omogućuju da sukladno ZTK izvršava svoje obveze u svezi sadržaja i objave povlaštenih informacija javnosti. Agencija je shodno tome ocijenila da nije moguće redovito i pravilno trgovanje dionicom INA-e na uređenom tržištu, dok se ne utvrdi da INA, sukladno nadzornim mjerama naloženima u Rješenju, ispunjava svoje zakonske obveze u svezi s postupanjem s povlaštenim informacijama sukladno odredbama ZTK i na temelju njega donesenim podzakonskim aktima.

S obzirom na to da je u postupku nadzora sukladno točki 1. izreke Rješenja utvrđeno da je Izdavatelj izvršio nadzorne mjere naložene Rješenjem Agencije klasa: UP/I-041-02/11-01/3, urbroj: 326-321-11-24 od 29. srpnja 2011. godine, Agencija je ocijenila da su prestali uvjeti zbog kojih je izrečena mjera nastavka privremene obustave trgovanja dionicom Izdavatelja.

Na temelju odredbe članka 480. stavak 6. točka 3. ZTK Agencija može naložiti tržišnom operateru da ukine obustavu trgovanja financijskim instrumentom, u opsegu u kojemu je to potrebno za uklanjanje ili sprečavanje štetnih posljedica na uređenom tržištu.

Sukladno svemu navedenom, Agencija je utvrdila sve činjenice bitne za donošenje ovog Rješenja, pa je u skladu s utvrđenim, točkom 3. izreke ovog Rješenja naložila Zagrebačkoj burzi da ukine privremenu obustavu trgovanje dionicom Izdavatelja na uređenom tržištu, te omogući nastavak trgovanja od 19. prosinca 2011. godine.

Sukladno odredbi članka 8. stavak 3. Zakona o HANFA-i, ovo Rješenje će se objaviti u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-041-02/11-01/3

Urbroj: 326-321-11-40

Zagreb, 15. prosinca 2011.

Zamjenik predsjednika Uprave
Željko Kopčić, v. r.

Rješenje, NN 154/2011-3220